### NN 98/2024 (21.8.2024.), Odluka o naknadi za razvoj na području pružanja vodnih usluga društva Izvor Ploče d.o.o.

Izvor Ploče d.o.o.

1749

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17, 66/19, 36/24) i članka 23. stavka 1. podstavka 4. Zakona o vodnim uslugama (»Narodne novine«, broj 66/19), Skupština trgovačkog društva IZVOR PLOČE d.o.o. na sjednici održanoj 16. kolovoza 2024. godine većinom glasova u skladu s člankom 24. stavkom 2. Zakona o vodnim uslugama, donijela je

ODLUKU

O NAKNADI ZA RAZVOJ NA PODRUČJU PRUŽANJA VODNIH USLUGA IZVOR PLOČE d.o.o.

I. OPĆE ODREDBE

Članak 1.

Ovom Odlukom o naknadi za razvoj na području pružanja vodnih usluga Izvor Ploče d.o.o., (u daljnjem tekstu: Odluka o naknadi za razvoj) utvrđuje se obveza plaćanja naknade za razvoj, način obračuna, visina i obveznici plaćanja naknade za razvoj, korištenje prikupljenih sredstava te nadzor nad obračunom i naplatom i korištenjem sredstava prikupljenih iz naknade za razvoj na području pružanja vodnih usluga Izvor Ploče d.o.o., koje čine područja: Grad Ploče, Općina Gradac i Općina Kula Norinska.

Članak 2.

Ova Odluka o naknadi za razvoj donosi se za razdoblje važenja plana gradnje komunalnih vodnih građevina.

II. OBVEZA PLAĆANJA I NAČIN OBRAČUNA NAKNADE ZA RAZVOJ

Članak 3.

Obveznik naknade za razvoj je obveznik plaćanja cijene vodne usluge, uz koju se obračunava naknada za razvoj, na području pružanja vodnih usluga koje obuhvaća područje Grada Ploča, Općine Gradac i Općine Kula Norinska.

Osnovica naknade za razvoj je jedinica mjere isporučene vodne usluge odnosno 1 kubni metar isporučene vodne usluge javne vodoopskrbe. Naknada za razvoj se obračunava putem računa za vodnu uslugu, na kojem se zasebno iskazuje.

III. VISINA NAKNADE ZA RAZVOJ

Članak 4.

Visina naknade za razvoj jednaka je za cijelo područje pružanja vodnih usluga.

Visina naknade za razvoj vodoopskrbnog sustava javnog isporučitelja Izvor Ploče d.o.o. iznosi:

– za kućanstva i korisnike koji nisu kućanstva 0,48 €/m³ isporučene vode.

Naknada za razvoj je javno davanje na koje se ne obračunava porez na dodanu vrijednost.

IV. KORIŠTENJE PRIHODA OD NAKNADE ZA RAZVOJ

Članak 5.

Naknada za razvoj prihod je javnog isporučitelja vodnih usluga. Prihodi od naknade za razvoj koriste se za financiranje gradnje komunalnih vodnih građevina sukladno planu gradnje komunalnih vodnih građevina odnosno za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga, koji se donose u skladu sa zakonom kojim se uređuju vodne usluge.

V. NADZOR NAD OBRAČUNOM I NAPLATOM I KORIŠTENJEM SREDSTAVA PRIKUPLJENIH IZ NAKNADE ZA RAZVOJ

Članak 6.

Nadzor nad obračunom i naplatom naknade za razvoj provodi Skupština društva Izvor Ploče d.o.o.

Javni isporučitelj vodnih usluga u svojim poslovnim knjigama vodi prikupljenu naknadu za razvoj na zasebnom kontu, za svaku jedinicu lokalne samouprave te svakoj jedinici lokalne samouprave dostavlja izvješće o prikupljenim i utrošenim sredstvima naknade za razvoj, polugodišnje.

VI. PRIJELAZNE I ZAVRŠNE ODREDBE

Članak 7.

Ova Odluka objavljuje se u Narodnim novinama i stupa na snagu kasnijim od sljedećih datuma: 1. rujna 2024. godine ili osmoga dana od dana objave u »Narodnim novinama«.

Članak 8.

Stupanjem na snagu ove Odluke prestaje važiti Odluka o naknadi za razvoj na području pružanja vodnih usluga Izvor Ploče d.o.o. (»Narodne novine«, broj 79/2022).

Urbroj: 1234/2024
 Ploče, 16. kolovoza 2024.

Skupština društva
 Izvor Ploče d.o.o.
 Mišo Krstičević, v. r.